Per Bach Laursen begræder regionrådets beslutning om at lukke tre træffesteder for lægevagterne - blandt andet i Farsø.

Lægemanglen i Nordjylland fik tirsdag aften regionsrådet til at indgå en aftale med de praktiserende læger, der betyder, at træffestederne for lægevagterne bliver nedlagt i Skagen, Brovst og Farsø. Og den beslutning falder ikke i god jord hos borgmesteren i Vesthimmerlands Kommune: - Det er det værste, der er sket i den her uge. Det, vi oplever nu, er, at vi igen i Vesthimmerlands Kommune får noget taget fra os, siger Per Bach Laursen (V). - Vi arbejder hver eneste dag på at få vendt den udvikling, som vi desværre har. En udvikling, der betyder, at vi vores befolkningstal er faldende. Vi skal den anden vej, og det medvirker det her bestemt ikke til. Selvom regionsrådsformand Ulla Astman lægger op til, at man muligvis kan nå frem til andre tilbud til de borgerne i de ramte områder, tror Per Bach Laursen ikke, det er vejen frem. - Det er en måde at komme os i møde på, men det løser jo ikke noget. Og jeg tror, vi har et langt større problem: Det her handler om, at der skal være ens sundhedstilbud til alle danskere – og det skal der også være i Vesthimmerlands Kommune. Derfor skal vi i Nordjylland have en snak om, hvad vi gør – for det her kommer også til at ramme andre kommuner. Han vil allerede på torsdag rejse sagen i byrådet og indlede dialog med sine borgmesterkollegaer i resten af Nordjylland.